ROZHODNUTIE KOMISIE
z 29. novembra 2004
o uzatvorení dohody vo forme výmeny listov medzi Európskym spoločenstvom a Čilskou republikou o zmenách a doplneniach dodatku I k dohode o obchode s liehovinami a aromatizovanými nápojmi v rámci Asociačnej dohody medzi Európskym spoločenstvom a jeho členskými štátmi na jednej strane a Čilskou republikou na strane druhej, s ohľadom na rozšírenie
(2004/881/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na rozhodnutie Rady 2002/979/ES z 18. novembra 2002 o podpísaní a predbežnom uplatňovaní niektorých ustanovení Dohody o pridružení medzi Európskym spoločenstvom a jeho členskými štátmi na strane jednej a Čilskou republikou na strane druhej (1), najmä na jeho článok 5 ods. 2,
keďže:
(1)
Na účely ochrany nových výrazov liehovín nových členských štátov je vzhľadom na rozšírenie nutné zmeniť a doplniť dodatok I, oddiel A dohody o obchode s liehovinami a aromatizovanými nápojmi v rámci Asociačnej dohody medzi Európskym spoločenstvom a jeho členskými štátmi na jednej strane a Čilskou republikou na strane druhej, s účinnosťou od 1. mája 2004.
(2)
V súlade s článkom 16 ods. 2 uvedenej dohody preto Spoločenstvo a Čilská republika prerokovali dohodu vo forme výmeny listov, ktoré zmenia a doplnia dodatok I oddiel A. Z tohto dôvodu by sa táto výmena listov mala schváliť.
(3)
Opatrenia stanovené v tomto rozhodnutí sú v súlade so stanoviskom Realizačného výboru pre liehoviny,
ROZHODLA TAKTO:
Článok 1
Dohoda vo forme výmeny listov medzi Európskym spoločenstvom a Čilskou republikou, ktorou sa mení a dopĺňa dodatok I, oddiel A dohody o obchode s liehovinami a aromatizovanými nápojmi v rámci Asociačnej dohody medzi Európskym spoločenstvom a jeho členskými štátmi na jednej strane a Čilskou republikou na strane druhej, sa týmto v mene Spoločenstva schvaľuje.
Text dohody je pripojený k tomuto rozhodnutiu.
Článok 2
Komisár pre poľnohospodárstvo sa týmto splnomocňuje na podpísanie výmeny listov tak, aby zaväzovali Spoločenstvo.
V Bruseli 29. novembra 2004.